**Intoxicare**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deschid și eu televizorul

La fel, cum face mai tot omul;

Să văd poate un film, o știre,

Ceva să ies din amorțire,

Să aflu de vreo noutate,

De nu... Desene animate!

Că avem sute de programe

Cu fel de fel de panarame,

Jocuri și practici de tot felul

De te crucești, precum vițelul!

De-ai sta ca să privești la toate

Devii un zombi peste noapte!

Dar stați că nu e precum pare

Și-ar fi prea mare încântare

Să poți să urmărești în tihnă

Doar un program pentru odihnă!

Ori astă treabă nu se poate

Că ai reclame pe-ndesate

Ce îți retează tot elanul

Și-ți cam zădărnicește planul!

Și-apoi de urmărești vreo știre

Ce nu-i decât o clevetire,

Se-oprește pe neașteptate

Că-i pauză… Publicitate!

Un film să vezi și tu calumea

Din cap în coadă, e prea culmea!

Poți să te-nchini și la icoane…

Că ai să-l vezi, în trei sezoane!

Așa că nu-ți mai face planuri

Și nu visa la idealuri!

Te înarmează cu răbdare

Și ia-ți pachetul ca atare!

Oferta-i plină cu de toate

Și pe deasupra garantate.

Tigăi și oale de tot felul,

Rețete cum să-ți tunzi cățelul,

Idei și sfaturi prețioase

Ca să-ți mai vindeci cele oase,

Unelte care mai de care,

Mâncăruri pentru fiecare

Și tot ce e prin farmacie

Să poți trăi o veșnicie!

O-ntreagă gamă de produse

Pentru ficat și pentru tuse.

Ți se mai dă pe-ndestulate

Reclame și mai deșucheate,

Dar cum deja ora-i târzie

Poți să te uiți, că nu se știe!

Cât despre știrea căutată

Poți spune că, a fost odată…

Iar filmu-l vezi în reluare,

De-ți mai rămâne din răbdare!

Și astea nu-s decât o parte

Din toate cele difuzate,

Dar despre toată astă gloată,

Mai povestim și altă dată!

Acum aș vrea să schimb canalul

Că prea e mare carnavalul!

Doar că în loc de noutate,

Găsesc din nou… Publicitate!